Document ID: 32012D0275

KOMISSION TÄYTÄNTÖÖNPANOPÄÄTÖS,
annettu 2 päivänä toukokuuta 2012,
viiniköynnöslajikkeiden lisäämisestä EY:n ja USA:n välisen viinikauppasopimuksen 8 artiklan 2 kohdassa tarkoitetun viinien merkinnöistä laaditun pöytäkirjan lisäykseen IV
(2012/275/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon Euroopan yhteisön ja Amerikan yhdysvaltojen välisen viinikauppasopimuksen tekemisestä 20 päivänä joulukuuta 2005 tehdyn neuvoston päätöksen 2006/232/EY (1) ja erityisesti sen 3 artiklan,
sekä katsoo seuraavaa:
(1)
Amerikan yhdysvallat on pyytänyt, että Euroopan yhteisön ja Amerikan yhdysvaltojen välisen viinikauppasopimuksen (2) 8 artiklan 2 kohdassa tarkoitetun viinien merkinnöistä laaditun pöytäkirjan lisäystä IV muutetaan siten, että siihen sisällytetään Yhdysvaltojen komissiolle 27 päivänä lokakuuta 2011 ilmoittamat viiniköynnöslajikkeet. Tämä pyyntö tehtiin edellä mainitun pöytäkirjan 3.6 kohdan b alakohdan mukaisesti.
(2)
Ilmoituksessa viitataan Alcohol and Tobacco Tax and Trade Bureau -viraston vahvistamaan lopulliseen sääntöön, joka on julkaistu liittovaltion rekisterissä 27 päivänä lokakuuta 2011 (3) ja jolla muutetaan Alcohol and Tobacco Tax and Trade Bureau -viraston säädöksiä siten, että amerikkalaisten viinien kuvauksessa käytettäväksi hyväksyttyjen viiniköynnöslajikkeiden luetteloon lisätään tiettyjä uusia nimiä.
(3)
Komissio on ilmoittanut Yhdysvalloille 60 päivänä kuluessa ilmoituksen vastaanottamisesta, että viiniköynnöslajikkeita Montepulciano ja Blaufränkisch voidaan nykyisellään käyttää ainoastaan eräiden jäsenvaltioiden viineissä komission asetuksen (EY) N:o 607/2009 (4) 62 artiklan 3 kohdan mukaisesti.
(4)
Sen vuoksi komission olisi vahvistettava, että unioni suostuu siihen, että viinien merkinnöistä laaditun pöytäkirjan lisäystä IV muutetaan ehdotetulla tavalla viiniköynnöslajikkeita Montepulciano ja Blaufränkisch lukuun ottamatta.
(5)
Maatalouden yhteisen markkinajärjestelyn hallintokomitea ei ole antanut lausuntoa puheenjohtajansa asettamassa määräajassa,
ON PÄÄTTÄNYT SEURAAVAA:
1 artikla
Komissio vahvistaa Euroopan yhteisön ja Amerikan yhdysvaltojen välisen viinikauppasopimuksen 11 artiklan 5 kohdan mukaisesti, että unioni suostuu siihen, että viinien merkinnöistä laaditun pöytäkirjan lisäystä IV muutetaan ehdotetulla tavalla viiniköynnöslajikkeita Montepulciano ja Blaufränkisch lukuun ottamatta.
Unionin hyväksymä lisäyksen IV muutettu teksti on liitteessä.
2 artikla
Maatalouden ja maaseudun kehittämisen pääosaston pääjohtaja valtuutetaan lähettämään kirjallinen vastaus Amerikan yhdysvalloille.
Tehty Brysselissä 2 päivänä toukokuuta 2012.

Labels: 3
17
18